भाग्य बलियो कि कर्म ?
सामान्यतः कुनै पनि प्रतियोगितामा उत्कृष्ट खेलाडीहरूकै टिम च्याम्पियन हुने गर्छ । टिमको सफलताको आधार तय गरेका च्याम्पियन खेलाडीहरू नै व्यक्तिगत अवार्डमा पनि हाबी हुने गर्छन् । प्रशिक्षकको अवार्डमा पनि उस्तै हुन्छ । कुनै अवार्ड मुख्य उपाधि नजिक पुग्ने खेलाडीको हातमा पनि पर्छ । यसपालि सहिद स्मारक ‘ए’ डिभिजन लिगमा शनिबार नयाँ च्याम्पियन बनेको मछिन्द्र क्लबले व्यक्तिगत अवार्डमा वर्चस्व कायम गर्न सकेन ।
काठमाडौँ — सामान्यतः कुनै पनि प्रतियोगितामा उत्कृष्ट खेलाडीहरूकै टिम च्याम्पियन हुने गर्छ । टिमको सफलताको आधार तय गरेका च्याम्पियन खेलाडीहरू नै व्यक्तिगत अवार्डमा पनि हाबी हुने गर्छन् । प्रशिक्षकको अवार्डमा पनि उस्तै हुन्छ । कुनै अवार्ड मुख्य उपाधि नजिक पुग्ने खेलाडीको हातमा पनि पर्छ । यसपालि सहिद स्मारक ‘ए’ डिभिजन लिगमा शनिबार नयाँ च्याम्पियन बनेको मछिन्द्र क्लबले व्यक्तिगत अवार्डमा वर्चस्व कायम गर्न सकेन ।‘ए’ डिभिजन लिगको डेब्युमै मछिन्द्रका प्रवेश कटुवालले उत्कृष्ट प्रशिक्षकको अवार्ड जिते । विशाल राई (बी) उत्कृष्ट मिडफिल्डर भए । बाँकी व्यक्तिगत चार अवार्ड अरु क्लबकै पोल्टामा पर्‍यो । उपविजेता आर्मीका कप्तान भरत खवासले उत्कृष्ट फरवार्डको अवार्ड चौथोपल्ट हात पारे । यो लिगमा लयमा फर्किन संघर्षरत उनले ४ गोल गरे, जबकि सर्वाधिक गोलकर्ताको सूचीमा उनीभन्दा अगाडि छन् एपीएफका आशिष लामा (९ गोल), च्यासलका सन्तोष साहुखल (७), मनाङका अन्जन विष्ट (६), विमल राना (६) र आर्मीकै नवयुग श्रेष्ठ (६) । यो अवार्ड जित्ने आफैंले पनि नसोचेको भरतले प्रतिक्रिया दिए । घरमा टेलिभिजनमा लिगको अन्तिम खेल हेरिरहेका थ्रीस्टारका सेन्टर–ब्याक अनन्त तामाङ पनि हतारिँदै अवार्ड थाप्न दशरथ रंगशाला आइपुगे । उत्कृष्ट डिफेन्डरको अवार्ड जितेका उनी आफैं आर्मीका सेन्टरब्याक विकास खवासको प्रदर्शनलाई यो लिगकै राम्रो मान्छन् । अनन्तले ४ गोल पनि गरेका थिए । निर्णायक खेलमा आर्मीसँगै उसका मिडफिल्डर सन्तोष तामाङ चुक्दा मछिन्द्रमा प्रभावशाली देखिएका विशाल राई ‘बी’ उत्कृष्ट मिडफिल्डरको अवार्डका मुख्य हकदार बनेका थिए ।मनाङका दीप कार्कीले उत्कृष्ट गोलकिपरको अवार्ड हात पारे । यो लिगमा तेस्रो भएको उनको टिमले ८ गोल बेहोरेको थियो । मछिन्द्रका विशाल श्रेष्ठले पनि उति नै गोल बेहोरेका थिए । आर्मीका गोलकिपर विकेश कुथुको पोस्टमा भने ७ गोलमात्र भएको थियो । उदीयमान खेलाडीको अवार्ड एनआरटीका मिडफिल्डर दर्शन गुरुङले प्राप्त गरे । सन्दकपुर इलामका २० वर्षीय उनले १ लाख रुपैयाँ हात पारे । अरु उत्कृष्ट ४ खेलाडी र प्रशिक्षकले जनही १ लाख ५० हजार पाए ।उत्कृष्ट गोलकिपरदीप कार्की (मनाङ मर्स्याङदी)मेरो लागि लिग राम्रो अनुभव रह्यो । राम्रो प्रदर्शन भयो । यो अवार्ड पाउँछु भन्नेमा आत्मविश्वासी थिएँ किनभने तीनपल्ट म्यान अफ द म्याच भएको थिएँ । यसले भविष्यमा राम्रो हुन्छ । दक्षिण एसियाली खेलकुद (साग) को टिममा भएकाले आत्मविश्वास बढेको थियो । राष्ट्रिय टिममा बोलायो भने आफ्नो उत्कृष्ट दिन्छु भन्ने लाग्छ ।उत्कृष्ट डिफेन्डरअनन्त तामाङ (थ्रीस्टार)यो अवार्ड पाउँछु भन्ने सोचेकै थिइनँ । घरमा बसेर टीभीमा खेल (आमी–मछिन्द्र) हेरिरहेको थिएँ । एक्कासि फोन आयो, म त छक्क परें । टिमका लागि जति गर्नुपर्ने थियो, त्यति गर्न सकिनँ । यो मैदानमा आज (शनिबार) थ्रीस्टार खेलिरहेको हुनुपर्ने थियो तर अलि मिहिनेत नपुगे जस्तो लाग्यो । सोचेको चाहिँ भएन । ‘ए’ डिभिजन लिग यो मेरो पहिलो हो । एकदमै राम्रो भयो । धेरै सिक्न पाइयो । अब आउने दिनहरूमा धेरै कुरा सजिलो हुन्छ । धेरै खेलाडी छन्, नामै तोकेर भन्नुपर्दा विकास खवास (आर्मी) उत्कृष्ट छन्, मलाई एकदम मनपर्छ । यो लिगमा उनको प्रदर्शन एकदम राम्रो थियो । आर्मीको सबै खेल हेरे, एउटै पोजिसन भएकाले मनपर्छ । मलाई यो लिगमा उत्कृष्ट डिफेन्स विकास (खवास) जस्तो लाग्छ किनभने आज आर्मी जुन ठाउँमा छ त्यहाँ पुर्‍याउन विकासको प्रदर्शन एकदम महत्त्वपूर्ण छ ।उत्कृष्ट मिडफिल्डरविशाल राई 'बी’ (मछिन्द्र)मैले छपल्ट लिग खेलें । जितेको यो लगातार तेस्रो हो । क्लब फरक भए पनि मान्छे एउटै हो । तेस्रोपल्ट जित्दा व्यक्तिगत अवार्ड पनि पाएँ, धेरै खुसी लाग्यो । मछिन्द्रले जित्दा थप खुसी किन पनि लाग्यो भने जुन हामीले खेल्दाखेल्दै बीचमा बजारमा हल्ला जति खर्च गरे पनि हुँदैन रहेछ भन्ने थियो । यसले भविष्यमा अरु खेलाडीलाई पनि राम्रो हुन्छ । नतिजाले नै सबै कुरा प्रमाणित गरिदियो । मिडफिल्डमा राष्ट्रिय टिमकै खेलाडीहरूले राम्रो खेले । अन्जन विष्ट (मनाङ), सन्तोष तामाङ (आर्मी) ले राम्रो गरे । मेरै टिमका विदेशी पनि राम्रा थिए । यो लिगमा म आफूलाई त्यस्तो खतरा भन्दिनँ । टिमले राम्रो खेल्यो, टिमले जित्यो त्यो नै मेरो लागि सबैभन्दा ठूलो खुसी हो । मछिन्द्रभन्दा मनाङमा खेल्नु धेरै दबाब हुन्थ्यो, किनभने त्यो ऐतिहासिक क्लब हो । तर पछि सबैले पैसा–पैसा, स्टार भन्दाभन्दै अलि–अलि दबाब भयो ।उत्कृष्ट फरवार्डभरत खवास (आर्मी)धेरै नै दुःखी छु, व्यक्तिगत उपलब्धि भए पनि मैले लिग अघि जिम्मेवारी अर्कै पाएको थिएँ । त्यो जिम्मेवारी निभाउन नसकेको महसुस भइरहेको छ, यसमा एकदम दुःखी छु । हाम्रो टिमको लक्ष्य लिग च्याम्पियन हुने थियो तर सकिएन । लिगमा चौथोपल्ट उत्कृष्ट फरवार्डको अवार्ड पाउँछु भन्ने सोचेको थिइनँ, त्यसरी खेलेको थिइनँ, अवार्ड पाएँ, तर खुसी छैन । धेरै गोलको कुरा गर्दा एपीएफको आशिष लामाले पाउला (अवार्ड) कि भन्ने लागेको थियो । उनको स्कोरिङ उच्च (९ गोल) थियो । तर, यसरी हुने रहेनछ, जसले मिहिनेत गर्छ, त्यसको कदर हुन्छ भन्ने लाग्यो । यसले मलाई धेरै नै प्रोत्साहन दिनेछ । अझ खेल्न सक्दोरहेछ, धेरै कुरा गर्नुछ जस्तो लाग्यो । धेरै लक्ष्य बोकेर हिँडेको छु, अझ मिहिनेत गर्न यो अवार्डले प्रोत्साहन गर्छ ।उत्कृष्ट प्रशिक्षकप्रवेश कटुवाल (मछिन्द्र)मेरो फुटबल करिअरकै सबैभन्दा गर्विलो क्षण हो । यसलाई शब्दमा बयान गर्नै सक्दिनँ । ‘ए’ डिभिजनमा पहिलोपल्ट प्रशिक्षक हुँदै लिग च्याम्पियनको कोच र उत्कृष्ट प्रशिक्षक हुनुको सीमा नै छैन । यसअघि झापा ११ को युथ टिम र सिनियर टिम हेरिरहेको थिएँ । उस्ताउस्तै थियो ए डिभिजनमा हेर्नु र झापा ११ हेर्नु । मैले हेरेकै केटाहरू मछिन्द्रमा थिए, उनीहरूलाई मैले बुझेको थिएँ । त्यसैले पनि सजिलो भयो । मैले आफैं पनि सँगै खेलेको र कोच गरेको केटाहरू थिए । मैदानमा खेलाडी र प्रशिक्षकको भूमिका थियौं भने बाहिर हामी साथीजस्तै थियौं/छौं । मैदानभित्र त भइहाल्यो, बाहिर पनि सम्पर्क, समन्वय राम्रो थियो । त्यसैले च्याम्पियन बन्न मदत पुग्यो । हाम्रोमा सबै खेलाडी स्टार छन् । स्टार खेलाडीलाई सम्हाल्न गाह्रो हुन्छ जस्तो लागेको थियो । तर, जति सोचेको त्यस्तो गाह्रो भएन । राम्रो समन्वय र समझदारी भयो । खेलाडी छँदा २०६९ मा थ्रीस्टारबाट लिगको उपाधि जितेको थिएँ । टिमको मुख्य जिम्मेवार (कोच) भएकाले त्योभन्दा यो विशेष लाग्यो । प्रशिक्षकको भूमिकामा गहन र बृहत् जिम्मेवारी हुन्छ । सेकेन्ड इनिङ्स जस्तै हो यो ।उदयमान खेलाडीदर्शन गुरुङ (एनआरटी)पहिलोपल्ट लिग खेल्दै पाएको अवार्डप्रति धेरै खुसी लागिरहेको छ । सोचेको थिइनँ यो (अवार्ड) पाउँछु भनेर । लिग खेल्न सक्दिनँ होला भन्ने सोचेको थिएँ, खेल्दै गएपछि मिहिनेत गरे सक्दोरहेछ भन्ने थाह भयो । मैले ‘ए’ डिभिजन लिग खेल्छु भन्ने नै सोचेको थिइनँ । मिहिनेत गरेअनुसार राम्रो प्रदर्शन गरें । हाम्रो टिमले ५–६ खेल राम्रो खेल्यो, पछिल्ला नतिजाहरू भने हल्का नराम्रो भयो ।